Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 459/12/4402	Levice, 25.6.2013
EEČ : 2-31-73-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Levice
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
trestné stíhanie vedené povereným príslušníkom Obvodného oddelenia  Policajného zboru Želiezovce pod ČVS: ORP - 715/ZE-LV-2012 pre prečin nebezpečného vyhrážania podľa § 360 odsek 1, odsek 2 písmeno a/  Trestného zákona na tom skutkovom základe, že obvinený XXXXX, nar. XXXXX v Mýtnych Ludanoch, trvale bytom Hontianska Vrbica č. 86, dňa 13.07.2012 v čase o 18:30 hod. v Želiezovciach na Mierovej ulici č. 3 v cukrárni ,,BETTI“ pod vplyvom alkoholu s vojenským bodákom s dĺžkou čepele 23 cm v ruke išiel oproti poškodenej XXXXX zo Želiezoviec so slovami ,,Ty cigánka dneska ťa zabijem“, pričom jej sústavne nadával a išiel s týmto bodákom v ruke proti poškodenej, ktorá z obavy o svoje zdravie a o svoj život vybehla z priestorov cukrárne na ulicu, kam ju obvinený prenasledoval s bodákom v ruke a následne bežal za ňou po Mierovej ulici smerom k predajni LIDL do vzdialenosti 100 metrov od cukrárne, kde poškodená zbadala na ulici stáť svojich príbuzných, ku ktorým bežala s prosbou o pomoc, pričom obvinený ju naďalej prenasledoval a kričal slová ,,Ty cigánka, zabijem ťa“, avšak keď zbadal jej príbuzných tak zašiel do uličky k mestskému trhovisku a cez uličky prešiel až pred budovu Obvodného oddelenia PZ Želiezovce, kde bol policajnou hliadkou, ktorú telefonicky privolal manžel poškodenej predvedený na Obvodné oddelenie PZ Želiezovce, kam sa dostavila aj poškodená XXXXX, ktorá vec nahlásila, nakoľko XXXXX svojím konaním u nej vzbudil dôvodnú obavu o jej život a zdravie,

lebo obvinený nebol v čase činu pre nepríčetnosť trestne zodpovedný

Odôvodnenie:

Poverený príslušník Obvodného oddelenia  Policajného zboru Želiezovce pod ČVS: ORP-715/ZE-LV-2012 začal podľa § 199 odsek 1 Trestného poriadku dňa 13.07.2012 trestné stíhanie pre prečin nebezpečného vyhrážania podľa § 360 odsek 1, odsek 2 písmeno a/ Trestného zákona a súčasne vzniesol podľa § 206 odsek 1 Trestného poriadku obvinenie XXXXX pre predmetný prečin na tom skutkovom základe, ako to vyplýva z výrokovej časti tohto uznesenia. 

         Vykonaným dokazovaním bolo zistené, že obvinený XXXXX vyššie opísaný skutok spáchal, čo bolo preukázané jednak výpoveďou poškodenej XXXXX, ako aj svedkov XXXXX, XXXXX, XXXXX a Anikó Murcinovej, a tiež listinnými dôkazmi, ktoré sa v spise nachádzajú. 

Dňa 20.08.2012 boli na základe príkazu sudcu Okresného súdu Levice sp. zn. 2Tp 326/12 zo dňa 01.08.2012 za účelom skúmania duševného stavu obvineného do konania pribratí  znalci v odbore zdravotníctvo - psychiatria, ktorí po vyšetrení obvineného uviedli vo svojom znaleckom posudku, že obv. XXXXX trpí a v čase spáchania činu trpel duševnou poruchou bipolárna porucha, manická fáza s psychotickými príznakmi. Zároveň trpel duševnou poruchou - intoxikáciou alkoholom ťažkého stupňa. V čase spáchania skutku nevedel adekvátne a plnohodnotne rozpoznať nebezpečnosť svojho konania a nevedel ho ovládať, tieto jeho schopnosti boli u neho znížené v podstatnej miere. Zmysel trestného konania je schopný chápať iba čiastkovo. Je dlhodobo psychiatricky liečený pre trvalú duševnú poruchu - bipolárna afektívna porucha, aktuálne v čase činu ako aj vyšetrenia znalcami manický typ s psychotickými príznakmi. Svojvoľne si vysadil medikáciu a prerušil kontakt s psychiatrom. Prítomné je aj nadužívanie alkoholu, v čase činu s ťažkou alkoholovou intoxikáciou. Jeho spávanie je vzhľadom na duševnú poruchu nepredvídateľné. K svojej duševnej poruche je nekritický. Jeho pobyt na slobode môže byť z psychiatrického hľadiska nebezpečný, znalci navrhli nariadiť u neho ochranné psychiatrické liečenie ústavnou formou. Vo svojom výsluchu dňa 19.03.2013 uviedla znalkyňa XXXXX, že boli ovládacie a rozpoznávacie schopnosti obvineného znížené z forenzného hľadiska v podstatnej miere, čo vzhľadom na jeho duševnú poruchu a intoxikáciu alkoholom ťažkého stupňa, je možné považovať za vymiznuté.
       
 Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon  neustanovuje inak.

         Vzhľadom k tomu, že obv. XXXXX trpel a aj v súčasnosti trpí takou duševnou poruchou, ktorej následkom bolo vymiznutie jeho ovládacích a rozpoznávacích schopností, s poukazom na ustanovenie § 23 Trestného zákona nie je trestne zodpovedný. Došlo tak k splneniu  podmienok zániku jeho trestnej zodpovednosti, ktorý je  dôvodom  na zastavenie  trestného stíhania v zmysle § 215 ods. 1 písm. e/ Trestného poriadku, preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Hetényiová
prokurátorka